SMEs ไทยกำลัง กลั้นหายใจ
รู้ไหมว่า ธุรกิจ SMEs มีมูลค่าเศรษฐกิจถึง 7 ล้านล้านบาท หรือกว่า 43% ของมูลค่า GDP ประเทศไทยและมีการจ้างงานสูงกว่า 16 ล้านคน  เราเคยนึกไหมว่า ถ้าธุรกิจ SMEs ในประเทศได้รับผลกระทบจากวิกฤติเศรษฐกิจ เศรษฐกิจของไทยจะเป็นอย่างไร วันนี้ลงทุนแมนจะเล่าให้ฟัง
5 ก.ค. 2563

SMEs ไทยกำลัง กลั้นหายใจ / โดย ลงทุนแมน
รู้ไหมว่า ธุรกิจ SMEs มีมูลค่าเศรษฐกิจถึง 7 ล้านล้านบาท หรือกว่า 43% ของมูลค่า GDP ประเทศไทยและมีการจ้างงานสูงกว่า 16 ล้านคน
เราเคยนึกไหมว่า ถ้าธุรกิจ SMEs ในประเทศได้รับผลกระทบจากวิกฤติเศรษฐกิจ
เศรษฐกิจของไทยจะเป็นอย่างไร
วันนี้ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
ก่อนอื่นเรามาทำความเข้าใจกับคำว่า ธุรกิจ SMEs กันก่อนว่าคืออะไร
SMEs (Small and Medium Enterprises) คือ ธุรกิจขนาดกลางและขนาดย่อม ซึ่งมีทั้งอุตสาหกรรมการผลิต กิจการค้าส่ง ค้าปลีก กิจการบริการ
ธุรกิจขนาดกลาง คือ ธุรกิจที่มีจำนวนแรงงานระหว่าง 50-200 คน และมีเงินลงทุนระหว่าง 20-200 ล้านบาท
ธุรกิจขนาดเล็ก คือ ธุรกิจที่มีจำนวนแรงงานไม่เกิน 50 คน และมีเงินลงทุนไม่เกิน 20 ล้านบาท
ที่น่าสนใจคือ ธุรกิจกว่า 90% ในประเทศไทยนั้นเป็นธุรกิจ SMEs
ในปี 2561 ประเทศไทยมีจำนวน SMEs ทั้งสิ้น 3.1 ล้านราย และมีจำนวนแรงงานใน SMEs ถึง 16.3 ล้านคน คิดเป็นสัดส่วนประมาณ 44% ของจำนวนผู้มีงานทำทั้งประเทศ
ดังนั้น ธุรกิจ SMEs นับได้ว่าเป็นแหล่งการจ้างงานหลักของประเทศ..
นอกจากนั้น SMEs ยังมีความสำคัญต่อเศรษฐกิจไทยมากขึ้นเรื่อยๆ เพราะมีการเติบโตในช่วงที่ผ่านมา
ปี 2557 มูลค่า GDP ธุรกิจ SMEs เท่ากับ 5.3 ล้านล้านบาท
หรือ 39% ของมูลค่า GDP ของไทย
ปี 2561 มูลค่า GDP ธุรกิจ SMEs เท่ากับ 7.0 ล้านล้านบาท
หรือ 43% ของมูลค่า GDP ของไทย
แต่หนึ่งในปัญหาสำคัญของธุรกิจ SMEs คือ การเข้าถึงแหล่งเงินทุนจากธนาคาร ซึ่งเป็นเสมือนกุญแจสำคัญที่ช่วยทำให้ธุรกิจเติบโต ซึ่งอาจมาจากหลายสาเหตุ เช่น ขาดหลักทรัพย์ค้ำประกัน แผนธุรกิจไม่ชัดเจน ระบบการจัดทำบัญชีที่ยังขาดมาตรฐาน
พอเป็นแบบนี้ SMEs จำนวนมากจึงต้องมีการกู้หนี้ยืมสินจากแหล่งอื่นโดยเฉพาะสินเชื่อนอกระบบที่มีดอกเบี้ยสูง
ลำพังแค่หารายได้มาจ่ายคืนดอกเบี้ย และเป็นเงินทุนหมุนเวียนในการดำเนินงานก็ถือว่าท้าทายอยู่แล้ว โดยเฉพาะในช่วงที่เศรษฐกิจไทยชะลอตัวหลายปีมานี้
แต่ตอนนี้ ธุรกิจ SMEs จำนวนมากกำลังเดือดร้อนกว่านั้น..
การระบาดของ COVID-19 ทำให้เศรษฐกิจไทยได้รับแรงกระแทกอย่างหนัก เราเห็นหลายธุรกิจต้องปลดคนงาน หรือกรณีร้ายแรงถึงขนาดปิดกิจการ
เรื่องนี้จึงทำให้ธนาคารแห่งประเทศไทยต้องออกมาตรการเพื่อช่วยเหลือผู้ได้รับผลกระทบ รวมทั้งธุรกิจ SMEs ให้สามารถเลื่อนกำหนดการชำระหนี้เพื่อช่วยให้มีสภาพคล่องเพิ่มมากขึ้น
รู้ไหมว่า นับตั้งแต่มาตรการดังกล่าวออกมา
จำนวนลูกหนี้ที่ขอรับความช่วยเหลือมีทั้งหมด 16.3 ล้านราย
คิดเป็นยอดหนี้รวม 6.8 ล้านล้านบาท
ซึ่งในจำนวนดังกล่าวเป็นของธุรกิจ SMEs ถึง 1.1 ล้านราย
และมีจำนวนหนี้รวมกันกว่า 2.2 ล้านล้านบาท
แม้ในแง่ของจำนวนรายนั้นจะน้อย แต่ในแง่ของจำนวนหนี้นั้น เป็นของธุรกิจ SMEs ในสัดส่วนถึง 1 ใน 3 ของยอดหนี้ที่ขอรับความช่วยเหลือ
แล้วหนี้จำนวนมากแค่ไหน?
ด้วยยอดหนี้ของ SMEs ที่ขอรับความช่วยเหลือในครั้งนี้จะมีมูลค่าถึง 13% ของมูลค่า GDP
เราลองนึกภาพว่า ถ้าพ้นกำหนดเวลาพักชำระหนี้แล้วมีลูกหนี้ SMEs ไม่สามารถมาชำระหนี้ได้จะส่งผลอย่างไร
หากลูกหนี้ไม่สามารถกลับมาชำระหนี้ได้สัก 10%
ก็จะเกิดหนี้เสียถึง 2.2 แสนล้านบาท หรือ 1.3% ของ GDP
หากลูกหนี้ไม่สามารถกลับมาชำระหนี้ได้สัก 30%
ก็จะเกิดหนี้เสียถึง 6.6 แสนล้านบาท หรือ 3.9% ของ GDP
ปัจจุบัน มีหนี้ที่ไม่ก่อให้เกิดรายได้ (NPL) ในระบบอยู่ที่ประมาณ 4.9 แสนล้านบาท เพิ่มขึ้นจาก 2.5 แสนล้านบาท เมื่อ 7 ปีที่แล้ว
ตัวเลขดังกล่าวมีแนวโน้มที่จะเพิ่มขึ้นอีกโดยเฉพาะในช่วงที่เศรษฐกิจไทยกำลังมีแนวโน้มตกต่ำในเวลานี้
แต่สิ่งที่น่าสนใจไม่แพ้กันก็คือ
หลังจากพ้นกำหนดมาตรการพักชำระหนี้จากธนาคารต่างๆ ในอีกไม่กี่เดือนข้างหน้า
ธุรกิจ SMEs จะสามารถกลับมาชำระหนี้ได้หรือไม่
ลองนึกภาพว่า
ถ้าวันนี้เราทำธุรกิจขับรถตู้รับ-ส่งผู้โดยสาร โดยที่มีภาระผ่อนรถตู้อยู่
ผู้โดยสารที่ขาดหายไปบางส่วน
เราคิดว่าเมื่อไรจำนวนผู้โดยสารจะกลับมาเหมือนเดิม และจะหาเงินที่ไหนมาผ่อนค่ารถตู้
ถ้าวันนี้เราทำธุรกิจร้านอาหาร โดยที่กู้เงินจากธนาคารมาลงทุน
แล้วถ้าจำนวนลูกค้าเข้ามาในร้านน้อยลงกว่าในอดีต ขณะที่ยังต้องจ่ายค่าเช่าสถานที่ ค่าจ้างพนักงาน เราจะหาเงินที่ไหนเพื่อมาใช้จ่ายคืนหนี้
ในชีวิตของหลายคนน่าจะเคยผ่านช่วงวิกฤติเศรษฐกิจ
แต่ดูเหมือนว่าครั้งนี้ จะเป็นอีกครั้งที่หนักหนาสาหัสที่สุดครั้งหนึ่ง
วันที่ธุรกิจ SMEs จำนวนมากกำลังขาดแคลนรายได้ ไม่มีเงินสด
หลายธุรกิจต้องปิดตัวลงเพราะไปไม่ไหว
ภาครัฐออกมาตรการต่างๆ มาช่วยเหลือ แต่คงช่วยประคับประคองได้ในระเวลาหนึ่ง
ตอนนี้ถ้าเปรียบไปก็คงคล้ายๆ เวลาที่เรากำลังกลั้นหายใจในน้ำอยู่
ซึ่งก็คงทำได้เพียงชั่วขณะหนึ่ง
เพราะถ้ามันนานเกินไป
สุดท้าย อาจมีคนที่ทนไม่ไหว จนต้องหมดลมหายใจ..
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
References
-
-
- 
-
-
-
-
-